08.01.2019.

**SĀK BEZMAKSAS DROŠAS ZIEMAS BRAUKŠANAS APMĀCĪBAS RĒZEKNĒ, VALMIERĀ, TUKUMĀ UN JELGAVĀ**

**Tiek izsludināta pieteikšanās drošas ziemas braukšanas bezmaksas konsultācijām Tukumā.**

Nodarbību dalībniekiem tiks skaidroti drošas braukšanas pamati, veidota izpratne par bremzēšanas ceļa garumu, tā ietekmējošiem faktoriem ziemas apstākļos, par šķēršļu apbraukšanu un par to, kā izvairīties no sadursmes, ja bremzēšanas ceļš ir nepietiekams. Tāpat interesentiem individuāli tiks sniegts skaidrojums  par auto riepu stāvokli un to izvēli atbilstoši ikdienas braukšanas stilam.

**Pieteikšanās nodarbībām, zvanot pa tālruni: 22021333 (darba dienās no plkst.9:00-17:00).**

**Ceļu satiksmes drošības direkcija (CSDD) sadarbībā ar Latvijas Transportlīdzekļu apdrošinātāju biroju (LTAB) ikvienam autovadītājam jau piekto gadu piedāvās bezmaksas drošas ziemas braukšanas konsultācijas. Šobrīd tiek izsludināta pieteikšanās konsultācijām Latvijas reģionos – Rēzeknē, Valmierā, Tukumā un Jelgavā.**

Nodarbību vietas: Rēzeknē – Ančupānu kartodromā, Valmierā – Dīvaliņa iela 15, Tukumā – Tukuma autotrase, Melnezera iela 15 un Jelgavā – Sporta kompleksā “Rullītis”.

Grupu nodarbību laiki reģionos:

* Trešdien, 9.janvārī, plkst. 12:00; 14:00 un 16:00;
* Ceturtdien, 10.janvārī, plkst. 12:00; 14:00 un 16:00;
* Piektdien, 11.janvārī, plkst. 12:00; 14:00 un 16:00;
* Sestdien, 12.janvārī, plkst. 12:00; 14:00 un 16:00;

Nodarbību ilgums: viena stunda un 30 minūtes.

**Svarīgi! Gadījumā, ja kāds autovadītājs netiek uz iepriekš pieteiktu nodarbību, lūgums sniegt informāciju uz iepriekš norādīto tālruni, lai varētu operatīvi piedāvāt vietu citiem braukt gribētājiem.**

Nosacījumi: nodarbībā drīkst piedalīties jebkurš autovadītājs ar savu transportlīdzekli, kurš aprīkots ar ziemas riepām, kuram ir derīga tehniskā apskate un obligātā civiltiesiskā apdrošināšana. Vēlams uz nodarbību ierasties ērtos, braukšanai atbilstošos apavos un siltā apģērbā.

Ziemīgos laika apstākļos nodarbības šogad tiek plānotas arī Liepājā, Ventspilī un Rīgā Biķernieku trasē.

CSDD jau kopš 2015.gada piedāvā autovadītājiem bez maksas uzlabot savas braukšanas iemaņas ziemas apstākļos. Šajā laikā apmācībās piedalījušies jau vairāk nekā četri tūkstoši autovadītāju.